S. Janiš, poslanec: (2010-01-20):
Všetci sa zhodneme na tom, že krajiny zavádzajú mýtny systém z dvoch takých hlavných dôvodov. Prvé, aby sa objektívne nastavili pravidlá za používanie spoplatnených ciest, či už diaľnic, alebo rýchlostných komunikácií, alebo ciest I. triedy, ktoré idú paralelne s týmito rýchlostnými komunikáciami alebo s diaľnicami, aby zamedzili obchádzaniu diaľnic. A druhý taký motív alebo dôvod, prečo sa zavádza mýto, je, aby sa vybralo viac peňazí, po novom viac eur, aby bolo viac peňazí na výstavbu nových ciest a na údržbu jestvujúcich ciest. Toto bola filozofia nášho mýta, naše ponímanie mýta v roku 2006, ktorú ste vy pretavili do zákona č. 25, ktorý táto Národná rada schvaľovala už v tomto volebnom období 13. 12. 2006. To je tento známy zákon č. 25/2007, lebo účinný je od 1. apríla 2007 a prijali sme ho 13. decembra 2006. Tento zákon, ktorý sme tu prijali, zohľadňoval obidve také základné podmienky mýta. Hovoril, že dával predpoklady na mýto objektívne a spravodlivé a dával predpoklady aj na to, že výber z mýta bude vyšší a bude viac peňazí na cesty. Po vypísaní tendra v januári 2008 na základe tohto zákona, podotýkam, vtedy platil tento zákon a vyhláška, myslím, že č. 413/2007 platila, keď sa vypisoval tender, sa začala legislatíva veľmi rýchle, pokútne, tajne a nepriamo meniť. A výsledok takýchto zmien legislatívy v oblasti mýta vidíme dnes od 1. januára a to je to, že na cestách nemáme ani poriadok, ani mýto. Na cestách máme chaos a dokonca tak veľký zásah a taká veľká nespravodlivosť a krivda, že to vyhnalo prepravcov do ulíc, aby sa niekto s tým chaosom z vlády začal zaoberať, že to, čo sa spustilo a zaviedlo, je niečo strašné. Objektívne pravidlá na zavedenie mýta ste ďalšími legislatívnymi krokmi zlikvidovali a čistý efekt z výberu mýta, peňažný, je mizivý, ak nie mínusový. Obstarali ste tak drahé mýto, že ak sa ročne na mýte vyberie, a to sú vaše odhady, asi 4,8 alebo 4,9 mld. korún, tak zhruba prvých šesť rokov 13-ročnej zmluvy so SkyTollom odchádza čisto SkyTollu. Ani cent počas šiestich rokov trvania zmluvy nepôjde do ciest, ani na výstavbu, ani na údržbu. A to je čistý iba pomer, čo sa platí za vybudovanie a prevádzkovanie mýta, mínus to, čo na mýte vyberieme. Je to menej ako na známkach. Pred chvíľkou sme tu mali spotrebnú daň a aj minister a hlavne pán spravodajca, šéf finančného výboru pán Burian povedal, že spotrebná daň sa zavádza kvôli zavedeniu mýta, kvôli utlmeniu nárastov. Ak započítame do mínusu do verejných financií ďalší mínus, že odhadom príde štát ročne o 60 až 100 mil. eur, teda o miliardy, ak aj toto odpočítame od výberu mýta, teda mínus SkyToll a mínus spotrebná daň, tak sme v mínuse. Zaviedli sme tak drahé mýto, tých 26 mld., tak drahé mýto sme zaviedli, že keď zrátame efekty vybraných peňazí za mýto a nákladov, čo nás to stálo vrátane spotrebnej dane, tak sme v mínuse. A ja sa pýtam, pre koho sme takéto mýto zaviedli? Pre štát, ktorý je v mínuse, alebo pre dopravcov, ktorí sú v uliciach? Pre koho je ten 26-miliardový tender? Kto má z neho osoh? Štát je v mínuse a dopravcovia v uliciach. Čiastočne sa dá napraviť, čiastočne sa dá napraviť aspoň spravodlivosť alebo objektívnosť v mýte, ak sa vrátime do roku 2006, ak sa vrátime k tomuto a k tomu smeruje aj náš pozmeňujúci návrh, ktorý teraz prečítam: V § 2 ods. 3 zákona č. 25/2007 Z. z. o elektronickom mýte, § 2 ods. 3 znie: „Prejazdenou vzdialenosťou sa rozumie vzdialenosť prejazdená medzi dvoma bodmi vymedzeného úseku cesty určenými križovaním podľa vykonávacieho predpisu.“ Ten vykonávací predpis je 4a a to je vyhláška ministerstva dopravy. Vzhľadom na to, že ste obstarali super drahý a super moderný, že vraj systém výberu mýta, tak v pohode, bez mihnutia oka dokáže tento systém, mal by dokázať, ak ste nekúpili sheet hardvérov a softvérov, urobiť to, čo sa hovorí v tomto zákone, aby sa platilo len za prejazdený kilometer v úseku a nie za úseky. Všetky ostatné také kozmetické úpravy, že budem zmenšovať úseky a tie úseky budem nasekávať, že sa mi nezmestia ani do mapy, že tu bude tisíce značiek po cestách, sú kozmetické úpravy, ústupky dopravcom, ale svojím spôsobom nerieši to spravodlivé mýto. Tak ako je nespravodlivé, aby dopravca zaplatil za cestu, ktorú neprejazdí, takisto je nespravodlivé, aby dopravca za cestu, ktorú prejazdí, nezaplatil. To je z blata do kaluže. Ale tento zákon, ktorý ste vy prijali v decembri 2006, tomuto zabraňuje a dáva tomu objektívny ráz. Preto navrhujeme, vráťme sa z kratšej cesty späť, mýto nefunguje, je v prevádzke necelý január, protesty kamionistov, dopravcov, medzinárodná hanba, vráťme sa z kratšej cesty, ak to ten systém stíha, tak to urobí, a ak to ten systém nestíha, tak ste nakúpili bazár alebo nejaký výpredaj a treba odstúpiť od zmluvy so SkyTollom a urobiť nový tender nie za 26 mld. korún, urobiť normálny tender za normálne peniaze, aby aj štát z výberu mýta mal nejaké peniaze, lebo dnes je v mínuse.